khistorydata/jeongjo-sjw-relations huggingface dataset:
정조 17년
南公轍以義禁府言啓曰金城前縣令魚用謙回啓判付內不可仍置䵝䵢之科更問決處實合審克魚用謙拿囚以回啓論列條件出問目取招仍爲論理議處事命下矣魚用謙今方待命拿囚之意敢啓傳曰今日開坐捧供
정조 17년
南公轍以義禁府言啓曰時囚罪人具純着枷杻足鎖移囚南間之意敢啓傳曰知道䌤啓論列誰至嚴眞贓姑未的捉杻用於死囚姑除之可也
정조 17년
南公轍以義禁言啓曰刑曹草記內部將金亨遇移本府處之事允下矣金亨遇今方待命拿囚之意敢啓傳曰知道
정조 17년
義禁府啓目罪人具純口招云云反覆推問則一辭抵賴終不直招究厥情狀萬萬凶狡且知世郞三字何等凶悖之說則以何心腸乃敢發於口而播諸人乎贓物之前後相左固有可疑而四字之故爲諺書尤極叵測其包藏凶而眩惑聽聞不可不窮覈乃已而平問之下無以輸款嚴刑得情何如判付啓雖十招百招渠當一味發明此則事勢固然到今區別黑白分辨玉石惟在於按覈姑爲仍囚以待處分爲良如敎
정조 17년
左議政金鍾秀疏曰伏以臣自承新命驚惑添疾史官之回草草附奏十行聖諭之開眎心腹曠絶千古而生心承膺已矣毋論措辭對揚亦不遑及悚惕達明但有涕淚嗚呼臣之遭罹罔極雖是載籍所未有而業已蒙天地父母之恩德保有軀命矣至於赫日之照幽陰則源委來歷畢燭無餘在臣道理安敢到今更提而惡逆是何等名目也不幸近年以來世變無所不有遂以惡逆之名看作尋常題目加此於人旣無所難受此於人亦不甚驚此有天地生民以來莫大之變怪也惡逆之名漸輕則君臣之義漸壞其流之弊將至於國不國人不人此臣所以腐心痛骨者也故區區賤見常以爲爲人臣子一被此名則雖極孟浪極瞹昧之事已白脫已昭釋之後猶必終身自廢不齒人類然後君臣之分嚴而爲可以存天下之大防臣之誦此於前席者屢矣其心苦矣其情戚矣苟非然者以臣之受恩如天而因一橫逆敢生自阻之計則是眞犬馬之不若神明必殛之臣雖無狀寧忍爲此似此事理以殿下之明聖寧或遺燭而乃有今日之誤恩則是必臣之平日言行有足以厚誣天聽者而亦關臣命數之窮奇臣於此撫躬慙恧繼之以自悼也噫別諭二百三十有三言何莫非隆渥殊遇而至於吾黨二字與風霜百變肚腔一乃之敎臣不敢知從古君臣之際有是事否乎臣奉讀未半不覺涕簌簌下嗚呼臣之平生秉執與世枘鑿臣之受知於聖明以此臣之獲罪於一世亦以此知我罪我此之謂也噫士爲知己者死雖於敵以下猶然況爲人臣而獲此於君父則其感激忘死苟有一分人心者夫孰不然而獨無奈王綱漸弛人心胥溺一世之譸張誑惑月異而歲不同百般設計必欲殺臣至於昨年事而極矣餘憂尙殷後出逾巧則推往知來不待智者臣非敢畏死也所畏者死而無補於國祗以傷殿下知遇之明也雖然此特因聖敎之及而白此心於未死之前也据臣目下處義而言則猶屬餘事匹夫咫尺之守有死而已始旣虛辱恩數則終必自陷罪辟倘未蒙及早處分恐至到頭狼狽此於公私何利焉玆敢畢瀝腔血從縣道上聞至若賤疾漸成難醫朝不謀夕陳力就列此生無望之實狀亦未暇縷列伏乞聖慈曲賜鑑燭俯垂愍惻將臣議政新命卽日還寢以存大防以全微諒千萬血祝臣無任瞻天望涕泣云云答曰省疏具悉卿懇夫所謂天下之大防云乎者其義不過是盡己之分有辭於人故曰進思盡忠聖人豈欺後人諗如卿云云經訓字句改進易退然後方可卿欲盡臣分爲存大防益念進進之義毋悖經訓以答眷毗備例敦勉竝略之卽起登程肅命仍傳曰此批答遣史官傳諭與之偕入
정조 17년
癸丑五月二十七日辰時上御重熙堂藥房入診入侍時藥房提調李𡊠副提調洪明浩假注書鄭文始記注官金良倜記事官洪樂游一提學鄭民始原任直提學徐有防原任直閣徐鼎修檢校直閣徐龍輔原任直閣尹行任徐榮輔南公轍原任待敎金祖淳醫官金孝儉金光國李敬培李惟鑑安昌禧以次進伏訖𡊠等曰日間聖體調攝若何上曰今則快差而慈殿若有暑症問於周命新等處議定湯劑製入可也仍命退諸臣以次退出
정조 17년
癸丑五月二十七日申時上御重熙堂同副承旨入侍時同副承旨南公轍假注書鄭文始記注官金良倜以次進伏訖公轍曰史官旣係實職除非堂后假官則凡於外邑奉命傳諭之行出去時下直入來後肅拜事當如例爲之又其附奏之辭亦當以狀啓登聞而奉敎洪樂游昨於領相傳諭時下直及入來肅拜俱不爲之狀啓亦以書啓修呈揆以格例極涉未安從重推考何如上曰依爲之假注書則不敢爲之兼春秋亦當爲之而爾之只論翰林不言兼春秋者其爲昧例何異於翰林乎爾則爲先從重推考雖以知申言之兼帶者卽藝文之直學春秋之修撰則無一言申飭此雖微事其在存古例敬大臣之道不可無飭都承旨洪明浩罷職館吏重治此後申復舊規事分付可也出擧條仍命退承史以次退出
정조 17년
癸丑五月二十七日酉時上御誠正閣左副承旨入侍時左副承旨洪仁浩假注書金景煥記注官金良倜承膺祚判義禁金華鎭知義禁沈頣之閔鍾顯同義禁趙心泰以次進伏訖上曰判義禁進前華鎭等進伏上曰今日具純招辭與前所供何如華鎭等曰多般嚴問終不直招萬無究覈之路而至於知世郞三字決非尋常之言必當嚴刑然後可以得情矣上曰姑爲嚴囚以待結末可也命禁堂先退華鎭等退出仍命退承史以次退出
정조 17년
行都承旨徐邁修坐行左承旨李書九坐行右承旨洪義榮坐左副承旨洪仁浩坐直右副承旨南公轍內閣直同副承旨金翰東坐直注書徐有聞病一員未差假注書鄭文始仕直金景煥仕事變假注書李弘達仕
정조 17년
藥房都提調洪樂性提調李𡊠左承旨李書九啓曰伏未審夜間聖體調攝若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區憂慮敢來問安竝此仰稟答曰知道
정조 17년
徐邁修啓曰禁衛營將官來言今日本營軍兵日次私習云矣敢啓傳曰知道
정조 17년
洪仁浩啓曰合辭闕啓已至多日事甚未安除在外禫月未盡外未肅拜人員竝卽牌招何如傳曰近來臺廳長鎖不但官師無聞竝與生毛之故紙不爲曬閱者不知爲幾朔所惜者官名苟欲詣臺合辭例不待牌此啓辭勿施
정조 17년
洪義榮啓曰按覈御史洪大協依下敎來待矣傳曰入侍
정조 17년
金翰東啓曰慶尙監司趙鎭宅依下敎來待矣傳曰入侍
정조 17년
洪義榮啓曰事變假注書韓永建身病猝重勢難察任今姑改差何如傳曰允
정조 17년
以禁衛營諸將官射講單子傳于洪義榮曰別將趙雲行之小布四十矢射技極爲可嘉令該營拔例施賞後草記
정조 17년
傳于金翰東曰同副承旨入侍
정조 17년
洪仁浩啓曰校理洪大協旣入闕中不爲肅謝直爲出去事甚未安推考警責何如傳曰允
정조 17년
傳于洪仁浩曰違牌承旨許遞與未差之代前望單子入之待下批牌招察任
정조 17년
承旨前望單子入之趙尙鎭金翰東落點
정조 17년
以都承旨趙尙鎭牌不進推考傳旨傳于李書九曰已甚則亂況不特已甚乎私也非公也前吏判向筵所奏心切惡之如此則昭晣極矣一番違牌廉防足伸更卽牌招申飭行公
정조 17년
傳于李書九曰都承旨批下更卽牌招
정조 17년
傳于李書九曰義當竭蹶如是遲滯行都承旨趙尙鎭尙州牧使除授當日辭朝時仕牧使遞付京職
정조 17년
吏曹堂上前望單子入之判書金文淳參判沈煥之參議李益運落點
정조 17년
李書九啓曰吏曹判書金文淳參判沈煥之參議李益運牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰長亞堂皆是宿趼則無端違牌致煩酬應從重推考仍以前牌各別嚴飭三銓之一味自劃亦甚未安推考更卽牌招違牌勿爲呼望近日政官去就之猥煩而其勞甚於招延林下士此亦有關國綱申牌前若不開政該房承旨難免重勘以此嚴飭
정조 17년
洪仁浩啓曰吏曹參議李益運更招有命飭敎截嚴而謂有情勢屢度催促終不承牌揆以事體萬萬未安從重推考何如傳曰情勢卽不過自做之情勢而飭敎聽若不聞萬萬駭然雖無李益運豈乏三銓乎吏曹參議李益運慶州府尹除授當日辭朝時任府尹令該曹口傳付軍職
정조 17년
吏曹口傳政事慶州府尹單李益運
정조 17년
兵曹口傳政事副司直姜彝正
정조 17년
金翰東啓曰卽者司鑰手本院隷四五人毆打掖隷云故査問委折則院隷兩漢與掖隷朴仁甲等三人因事相鬨仁甲果爲被毆云事未前有萬萬驚駭院隷等出付秋曹照法嚴繩常時不能檢飭之注書所當重勘而本院請推之外無他可施之罰何以爲之敢稟傳曰掖隷自侮院隷宜侮可謂春秋之戰勘以齊楚之失事該房知悉以渠昏劣應役之類猶難嚴束況所謂前仕乎注書勿論
정조 17년
奉敎洪樂游狀啓臣敬奉聖批馳往楊州芚夜面靑龍洞傳諭于議政府左議政金鍾秀所住處則以爲臣瀝血哀籲丐蒙憐察前旨之卽日收還方此顒祝卽者史官臨宣聖批諄諄十行旣以進進之義爲盡臣分之道牖曉臣迷惑終又勉之以卽起登程肅命至命史官與之偕入臣奉讀以還竊自悲忱誠無素不足以一言格天悚恧之極無地自容噫嘻臣之爲世僇人矢心自廢是豈臣之所樂爲哉莫非臣窮命所致而以殿下之知臣愛臣乃獨於此猶有遺照不惟不準所請反勤敦迫之敎有若臣强引情勢故爲盤桓者然此臣之罪也此臣之命數也勢將冒僭猥之誅申窮急之呼而王人之留止荒峽在私心益增惶阨於公家亦多弊端惟願卽命召還使負罪賤臣獲免添一罪戾而已天地神祗臨之在上有死而已轉動無路伏地悲泣不知所達云矣臣旣伏承偕入之命姑爲仍留之意馳啓云云傳于洪仁浩曰昨諭非急於敦迫勒之以臣分也卿亦思之昨諭近於勒乎否乎大抵義之所在卽理之所寓予所提及者爲卿參前倚衡之當理合義底說話卿乃聞此而猶浼浼不改堅執者是果於義當而於理合乎當之對爲悖合之耦爲反大臣之事君有異於小官之微諒則牽滯一隅殆若悻悻然爾征我邁者反恐有妨於卿所謂天下之大防矣且況近日日熱頗劇膈煩轉甚此時酬應一倍艱辛觀於朝紙亦必聞知今也爲卿所困將攝不以時日以勉出一事爲勞惱之端卿可謂負予之人也慨咄慨咄玆因附奏之啓申敍輪囷之萬一卿須熟究於出處之可否無至曠日事爾其更爲傳諭事回諭爾之奉命在昨午則此狀本今日始修啓稽滯甚矣爾則推考事亦爲回諭遲滯傳致責在道伯其委折令廟堂嚴飭後勿如是
정조 17년
洪仁浩啓曰左議政金鍾秀偕來史官處有旨當日卯時成貼出付畿營使於申前受納狀啓矣卽聞畿營認爲史官之方在水原誤爲發送今始覺得推還中路傳送楊州之際將致大段遲滯云大臣傳諭何等體重外營擧行尤當審愼而畿營之錯認云者萬萬疎謬事未前有誠極駭然京畿監司朴祐源從重推考何如傳曰忍之久矣豈必爲德今番擧行亦關國綱不可推考而止其委折令該曹爲先發緘取招以聞
정조 17년
有政吏批判書金文淳參判沈煥之進參議未差左副承旨洪仁浩進啓曰副提學今當差出而擬望之人乏少承旨竝擬何如傳曰外任竝擬以徐邁修爲承旨徐有防爲兵曹判書李義弼爲副提學徐鼎修爲奎章閣直提學李龜雲爲軍資正曺命峻爲廣興守趙景鎭爲顯陵園令兪弘柱爲西部令金祖淳爲奎章閣直閣兼春秋單韓永逵訓鍊提調單徐有防禁衛提調單徐有防御營提調單徐有防
정조 17년
以吏曹參議望筒傳于李書九曰前參議李勉兢仍任牌招參政
정조 17년
以東部令李趾采單付單子傳于李書九曰詞訟之任不可久曠今日政時仕中差代李趾采則都政後卽爲調用事分付近來部官之擇人不若年前定式之初申飭銓曹後勿如是
정조 17년
再政以尹行元爲禮曹參議洪益烈爲司䆃僉正徐洛修爲東部令鄭謙煥南省老爲掌樂主簿徐有防爲軍器提調掌樂僉正鄭昌期中部令金基厚相換吏曹參議李勉兢仍任事承傳
정조 17년
兵批判書徐有防未肅拜參判李集斗病參議李身晦病參知林道浩入直進副司直徐鼎修單付
정조 17년
以吏曹參議李勉兢罷職傳旨傳于李書九曰只推
정조 17년
洪義榮啓曰新除授兵曹判書徐有防卽爲牌招傳授命召何如傳曰允
정조 17년
李書九啓曰兵曹判書徐有防牌不進推考傳旨今方捧入而命召傳授一時爲急如是違牌不卽承膺事甚未安更卽牌招何如傳曰允
정조 17년
洪義榮以兵曹言啓曰卽接銅雀津所管露梁別將金重玉牒報則今日午時量自兵曹押來充軍罪人趙運永管下銅雀津軍充定緣由馳報矣敢啓傳曰近日宣傳官無非趙運永渠獨受罪不亦冤乎其時副行首亦爲充定於該津管領竝待大臣還朝分揀姑勿出代可也
정조 17년
洪義榮以兵曹言啓曰本曹草記罪人趙運永銅省津軍充定緣由事批旨內近日宣傳官無非趙運永渠獨受罪不亦冤乎其時副行首亦爲充定於該津管領竝待大臣還朝分揀姑勿出代可也事命下矣依傳敎其時副行首宣傳官吳應常充定於銅雀津管領卽爲押付之意敢啓傳曰知道
정조 17년
金翰東以兵曹言啓曰卽接銅雀津所管露梁別將金重玉牒報則今日午時量自兵曹押來罪人吳應常銅雀津管領充定緣由事馳報矣敢啓傳曰知道
정조 17년
洪義榮以備邊司言啓曰昨因傳敎法聖倉漕船致敗査實狀啓今始登聞委折査問該道矣卽見京畿監司朴祐源所報則以爲穀物拯拘之後屢度盤覈必欲得其故敗情節非但自該邑査實亦自本營親執究問之際自致遲滯有此査問之命惶隕震越云矣稅船故敗係是極律究覈置法雖或審愼上聞之事宜不敢遲緩且推問得情亦非踰時越月之事而形止修報殆過四十餘日始爲具格登聞大是稽忽京畿監司朴祐源從重推考何如傳曰允
정조 17년
洪義榮以禁衛營言啓曰本營諸將官射會單子判付內別將趙雲行之小布四十矢射技極爲可嘉令該營拔例施賞後草記事命下矣依傳敎別將趙雲行處元賞給米一石外平弓一張拔例施賞之意敢啓傳曰知道
정조 17년
李書九以戶曹言啓曰宗廟東西外墻瓦子蓋板缺落處日氣今已快晴修改吉日令日官推擇則今五月二十九日辰時爲吉云以此日時擧行何如傳曰允
정조 17년
李書九以戶曹言啓曰時御所內各處雨漏及內外宮墻雨漏處日氣今已快晴修改吉日令日官推擇則今五月二十九日辰時爲吉云以此日時擧行何如傳曰允
정조 17년
李書九以漢城府言啓曰依壯勇營節目自宣仁門至梨峴屛門分東西爲壯勇營左右契其餘民戶所居則因舊貫以蓮花坊蓮池洞契稱號之意敢啓傳曰知道
정조 17년
南公轍以義禁府言啓曰前洪州營將李顯宅拿來嚴問取招捧草供以聞牙山縣監尹光心拿問處之事傳旨啓下矣李顯宅自任所未及上來尹光心時在任所云依例發遣府書吏羅將竝拿來何如傳曰允
정조 17년
禁府照目喬桐前水使李潤彬矣該營屯租及耗條之隨用會減管由籌司則便是公穀其所勘簿固宜審愼而各項支用徒襲流來謬規循例添錄於軍器修補名色者揆以法意殊極痛駭以此照律罪杖一百收贖告身盡行追奪流三千里定配罪奉敎依允爲旀功減一等爲良如敎又照目宣傳官洪景煥矣標信旣出城外則只憑傳言徑先還來已極妄錯兺不喩淸州程路不過三百里地而屢日稽滯緩緩復命尤極痛駭以此照律罪從重論杖九十收贖告身四等罪奉敎依允爲旀功減一等爲良如敎又照目金城前縣令魚用謙矣賣鄕一事各人誣告今旣現發自歸落空是白乎矣座首風憲之格外差任以致疑謗者固有矇然之罪是白遣黃腸監官之願納防役雖出於爲民除弊之意終難免違越禁令之科今不可以已經勘處有所寬恕以此照律罪從重論笞五十收贖解見任別敍私罪奉敎今此更覈之擧卽格外差任與願納防役二件事而差任之由於懲頑不由於賣鄕不啻辭直而已防役之循襲謬例雖曰爲民渠旣一一指陳於前疏後供亦可謂昭脫無餘是如乎雖非南哥鄕人自處之擧別無用意染指之狀可以知之分揀放送爲良如敎
정조 17년
行大司諫沈晉賢啓曰臣於向來避嫌之啓旣伏承恩批且有申飭行公之特敎臣誠不勝感惶之至而區區私義終不敢以言職自居虛縻數旬縮伏俟譴矣卽伏奉傳敎下者以兩司諸臺之許久闕啓竝與官師而無聞飭敎截嚴臣滿心悚恧無地自容若論近日含默之罪臣實爲首其何敢一刻晏然於臺次乎請命遞斥臣職答曰勿辭亦勿退待
정조 17년
執義黃樟掌令李羽逵鄭毅祚持平趙恒鎭崔鎭夏啓曰臣等魯莽譾劣百不近似於淸朝耳目之任而虛縻臺銜已至多日不職之罪實合重誅而卽伏見傳敎下者以兩司諸臺之許久闕啓竝與官師而無聞辭旨截嚴臣等滿心惶恧無以自解其何敢一刻晏然於臺次乎請命遞斥臣等之職答曰勿辭亦勿退待
정조 17년
獻納柳協基啓曰臣於丙午夏以李東馨事之未卽發啓銓曹警以停望之罰姓名不掛於政紙足跡永阻於周行八年于今矣自速之辜惟甘擯廢有隕之恩屢煩特點臣仰佩恩私俯怵公議惟以栖身畎畒畢命溝壑爲一分息補之圖千萬不虞憲職諫銜迭授於半日之內華誥馹召猥辱於窮巷之濱自臣見枳以來前望特恩不可以一再數而今至于五矣滓穢賤蹤有無何關於朝籍天地大德收錄每勞於宸衷除書遠降鄕隣驚聳闔門聚首以惶以泣生死肉骨未足形容隕首結草惟期他生顧臣危臲之身何敢爲晏然赴召之計而縣途陳籲極知惶畏馹旨踰限亦涉慢蹇章皇上來冒沒出肅唐突之罪自知難免感祝之忱只爲一謝噫起廢之聖恩雖隆見停之銓罰自在公論莫嚴私分冞蹙謝命之日適値動駕瀆擾是懼泯默而退喉院以行公之臺不請出牌微臣以引義之故未敢詣闕虛縻數旬惶隘轉甚卽伏見傳敎下者以臺廳之長鎖官師之無聞誨責截嚴至若生毛故紙不爲曬閱者尤是行公臺臣稽忽之罪而姑寬嚴誅先眎飭諭臣何敢復事逡巡重犯違慢而情地兢惶如上所陳不可以暫時叩謝爲仍因之計旣不以官職自居何可晷刻蹲冒於臺次乎請命遞斥臣職答曰勿辭亦勿退待
정조 17년
金翰東啓曰獻納柳協基謂有情勢不爲傳啓直爲出去事甚未安推考何如傳曰允
정조 17년
行大司諫沈晉賢執義黃樟掌令李羽逵鄭毅祚持平趙恒鎭崔鎭夏副校理鄭尙愚修撰高宅謙啓曰措辭見上答曰不允末端事付丙矣
정조 17년
行大司諫沈晉賢執義黃樟掌令李羽逵鄭毅祚持平趙恒鎭崔鎭夏啓曰措辭見上答曰不允
정조 17년
執義黃樟掌令李羽逵鄭毅祚持平趙恒鎭崔鎭夏啓曰措辭見上答曰不允
정조 17년
都承旨趙尙鎭疏曰伏以臣卽滓穢之賤倥侗之姿耳自顧魯莽無足備數於器使之列而重以疾病沈痼踪地畸危杜門蟄伏萬念都灰而特蒙我聖上德如天地恩如河海坑坎而袵席之枯荄而煦噓之七載廢枳之中特除聯翩出入近密歷揚該司前後洪造若偏臣身感戴恩眷不知死所而若其爲世見棄有靦周行愈久愈深乃者慈覆之天不遺微物甄錄之恩逈絶曠蕩春曺佐貳摠府兼帶除旨連降一門諸族俱蒙恩造太陽回照雨露遍濡隆恩厚澤與天無極不知螻蟻賤品何以得此於聖明也闔門聚首相對感涕雖至糜粉隕結無以圖報惟於夷險燥濕庶期殫竭而向者都憲特旨又出於千萬夢想之外臣惝怳感激宜卽承膺而風憲長席地望自別旣非宿趼況是濫叨只知廉防之可畏不覺義分之至嚴愚迷顚倒自速嚴譴罪重罰輕屛伏訟愆嶺海鈇鉞惟日夕是俟曾未幾何特垂滌瑕之命遽紆收簪之渥銀臺除旨爵秩如舊臣手奉華詰以首頓地自不禁淸血之交逬噫臣之生死向前身不自有矢在方寸豈不欲竭蹶趨膺以伸叩謝之忱而第重臣之筵奏臺臣之疏論相繼迭發筵話旣祕疏亦留中雖未知聲罪之淺深擬律之如何而得伏見批旨下者昭晣備至恩敎鄭重脫彼鬼關置諸陽界照燭之明庇覆之仁雖使臣自爲之說無以加此臣始則心骨戰掉神魂震剝終焉感祝惶隕涕淚如瀉人臣之遭罹罔極從古何限而得蒙曠絶之私全保之德於君父者豈復有如臣之比哉當日引避之顚錯嚴召之違傲實由臣天奪其魄擧措駭妄自底罪戾幸逭誅殛至今追思惶懍震越司直之地公議峻發臣方自訟不暇無面可顯又豈敢費辭自辨重自陷於唐突無忌憚之科乎臣以孤畸之身臲卼之跡墻壁無依而仰戴聖明榮悴進退一聽造化之陶鎔每思不避湯火以報涓埃而緣臣持身無素處事不謹被人論勘若是危懍莫非自取尙誰怨尤今若徒感恩私遲回盤礴則重貽曲保之憂而竟不免爲薤爲粉惟宜退伏田里避遠駴機以圖息補歌詠聖澤而已庚牌荐臨飭敎嚴截而顧此危苦之蹤萬無進身之路玆將肝血之懇仰瀆崇嚴之聽伏乞聖慈俯賜鑑諒亟許鐫削以謝人言以靖私義仍治臣逋慢之罪以肅朝綱以安微分千萬幸甚答曰省疏具悉卿其勿辭行公
정조 17년
敎慶尙監司趙鎭宅書曰畀鎖鑰於龍灣三載政績移節旄於島嶺一路按司勵爾淸愼之操紆予頻繁之命眷玆嶠南重鎭每貽宸北深憂地産粟米麻絲之供嗟荒年轉輸之爲苦人習俎豆絃誦之業伊近日趨向之焉如蠻差之往來無常漢南邊之鐵器易釁窮氓之飢癘荐酷周東國之杼軸亦空前伯仍留於準瓜蓋難遽畀生手賑政纔畢於登麥豈云少紓此心屬委任方揀於旬宣乃才諝歷數於朝著惟卿繼緖賢祖蜚英早年瀛館之綾被乍淹夙察剛礪之志水府之繡衣纔返爰擢出納之班向者外符之暫毗蓋欲才器之歷試在卿報答之義應勉精淬而殫誠惟予考課之方正宜奬擢而聳聽玆授卿以慶尙道觀察使兼兵馬水軍節度使巡察使大丘都護府使卿其祗服寵命丕布令猷幽明黜陟之斯嚴毋憚大吏勞來安集之是盡用保小民懋興學敦俗之治將見儒風之彬郁恢交隣固圉之策克思陰雨之綢繆行部輶鸞騰美謠於春脚公堂琴鶴勵雅操於氷心自餘稟裁悉遵彝曲於戲按使卽古連帥之職任可不其愼其難維嶺爲我根本之封疆是宜汝欽汝往克體予意永肩乃誠故玆敎示想宜知悉
정조 17년
領議政蔡濟恭疏略曰仍念臣直一孤負如天之德自投不測之坎者耳自夫昨冬嚴譴以來賜環之恩非不銘鏤息黥之圖惟在自廢深居牢蟄不敢以平人自待乃殿下再生之渥去益隆摯華城留後之命忽降於蹕路祗伏之際行宮召接有若造膝密勿恩諭別是置腹臣於此安敢以唐宋以後始有之官千不近似於萬死之身爲辭遜逃遁之計哉拭盡千行之淚强察一營之務五朔之間一味兢業或庶幾隨處圖報而惟是才力素綿神精又耗無以少紓我聖上荒歲旰食之憂畢竟罪戾自分其必無幸蓋上相恩命何爲而及於此際也臣始聞驚悼或疑虛聲良久戰慄全爽五內嗚呼孰謂以殿下之至明至睿遽有此許大錯料之命也臣嘗待罪相府五易歲矣殿下視臣以股肱心膂而臣則不能報殿下以絲毫抄芒人非霧集身名日敗此殿下之所洞照也然揆地左右猶可以仰成於元輔至若元輔社稷之安危億兆之休戚都係於身有國所重孰有加於此者哉念臣桑楡徐景冉冉距地者尺寸耳人世間事都屬忘漏有時出言發慮雖室中之人暗笑其老妄者居多況於千乘之國儼據百僚之首以應八方棼集之事務決知其無是理矣昨奉別諭下者如綍之言反復於難愼上相之義致意者不啻三焉殿下旣言其難愼則所以行之者何其與難愼反也臣於此不能無慨然失望而徐究其故則都是臣命卒之秋而然也撫躬悲歎尙何言哉雖然此皆就臣之儱侗本危老病實狀而仰陳之耳臣爲國願死之人不忍於垂死之日呑不復宣終作千古不瞑之鬼玆敢忘其嚴畏願畢其說惟殿下惕然俯覽焉嗚呼臣於己酉遷園之際奉覩我聖上所御衫袖流淚成血點點紅濕嘗於古書知有血淚二字而未之目擊忍於君父親見有是嗚呼天曷故焉臣固知殿下以帝王之尊躬曾閔之行而苟非至冤貫霄鬱結未伸從睫注下之水何至於眞箇成血也然而測衷之內蟠而又蟠抑而又抑使義理不得大闡者亦由我殿下隱忍含茹之苦心至德而先大王旣以巨魁之爲讎者爲殿下擧名而諭之又以宮掖之譖間者微意而指敎之嗚呼當時諸賊之爲讒爲誣若架鑿以貨利聲色搆捏以馳騁弋獵則其罪固上通于天而殿下之以事屬先朝隱忍不發猶可以有說臣之幾十年腐心痛骨如不欲生者直以姦兇所以誣之者卽千古不忍言之事而臣身不死尙未及泣血剖心昭晣辨破以詔天下萬世矣殿下以不忍聞而遂不聞臣以不忍言而遂不言而若以殿下之心與臣之心爲心不敢提而不忍書之使天下萬世亦識不敢提不忍書之義則此固良史氏如董狐之筆而臣愚死罪竊以爲奸兇之惡隱而不彰闡明之擧寧然無聞百代之後將何以憑信哉臣每念至此中夜失聲以殿下之孝思寧有慮不及此之理乎臣自叨水城留營漢寢之衣冠密邇候嶺之笙鶴彷彿瞻依之餘每懷悽愴日前忌辰行祭之班臣亦趨參拜跪於燎光松籟之間儘然聲容肅然歎息如覩如聞臣乃飮涕自語于中曰身沐睿德老而不死周旋寢園者微軀之外更有幾人親見當時之事明知罔極之誣而遂不得不更暴肝血度日如常此負先大王五紀之恩造也負我殿下再生之大德也又以負自己之一片丹心朝暮入地以何辭奏我先大王以何語報我先世子乎如是思量牢有所決殿下擢臣於上相者豈欲富貴臣而然哉必將有以使臣義理以持心義理而事君納一世於義理之軌也若然則臣所以事殿下者捨此大義理更於何藉手也哉至若臣之昨臘蒙宥以還也瀝血而疏碎首而爭在廷傍觀不以爲狂且愚者幾希而臣之斷斷苦心爲社稷深遠之慮也防凶徒窺覬之漸也殿下之於簡驥之事許臣以先見臣則竊恐後之人視臣之此言亦猶殿下之視臣前日之言也若然則臣之先見於國家不幸甚矣何殿下視臣藐藐不少採納使臣漆室之憂無時而可弛也臣於再昨附奏所稱區區秉執者卽此兩箇義理也王庶幾行之臣日望之第以近日事言之殿下之於隄防義理破壞無難天地間極惡大憝之至親切姻無不彈冠結綬充滿仕籍臣之所怪者無勢而爲逆則其累至及於八九寸有勢而爲逆則國典收用之外雖三四寸及女壻娚妹之平日綢繆者不特不以爲累縻以好爵猶恐不及天下之逆一也國家之所以懲之者若有所厚薄於其間者其故何也此莫非殿下於大義理關頭終有所持難不欲夬施典刑故隨事隨處隄防之日就陵夷至於如此此實忠臣志士痛哭流涕處也古之人以言不用而不去爲人臣之大羞恥言之大且重者莫義理若也臣名以大官以上所云兩箇大義理進言於君父之前畢竟無一半分採用之實而今乃以陞至首席之故撓改秉執晏然承則不但爲人臣之羞恥莫大於此其爲世道國家之害當如何哉臣之不稱之實癃疾之狀猶屬第二件事惟此大義理貫徹心肺見用則進不見用則抱歸泉下而已玆敢血泣構疏仰首鳴號伏乞天地父母俯賜矜察遞臣新授相職以全微諒仍採臣言使義理大明則雖死之日猶生之年心魂飛越不知所云臣無任云云答曰省疏具悉卿懇卿疏曰區區秉執卽此兩箇義理云云第一件卽不忍聞不忍言之言也去年是月二十二日之口敎和淚而泚筆呑聲而口呼結塞移時僅能獲蘇卿在前席而目覩大抵伊時一諭非欲明示本意如是然後可以永有辭於天下萬世一之猶不敢爲而爲不忍爲而爲以予之頑其可更提於今日乎卿自其後亦不敢更提亦不忍更提者其以知所未知覺所未覺而以予心爲卿心也第二件亦屬邦禁附陳恢蕩之弊未假索意詳答嗚呼予甚無能爲而所知者天經地義所守者大綱大倫無作於心不求於人興言及此惟有肝血自不禁上激卿之聞之想亦怵然而悅然矣卿須勿俟駕屨卽日上來仍傳曰此批答遣史官傳諭原疏封還
정조 17년
癸丑五月二十八日卯時上御誠正閣右承旨入侍藥房入診同爲入侍時行右承旨洪義榮都提調洪樂性提調李𡊠行左承旨李書九假注書鄭文始金景煥記注官金良倜承膺祚檢校直閣南公轍醫官金孝儉金光國李敬培白成一李周憲李惟鑑以次進伏訖樂性等曰日熱如此聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性曰向來聖候欠寧而聖敎截嚴故臣不敢一次入診尙不勝悚恧之忱矣眉癤之處亦已差復乎上曰今則快差矣樂性曰王大妃殿湯劑自昨製進未知若何上曰差復矣樂性曰醫官待令矣上曰置之可也樂性曰扈衛廳旣合屬於壯勇營而都提調軍官以扈衛廳軍官移差則在前遷轉久勤窠亦當以本營久勤施行矣且軍官四人中一人卽扈衛廳付祿軍官而在本廳時雖非久勤窠今旣同受本營傳令隨行軍官之任則獨漏於久勤遷轉者不無向隅之歎事當一體施行而都政隔月久勤成冊行將修送兵曹故敢此仰達矣上曰依爲之出擧條上曰具純事卿聞之乎樂性曰見御史書啓誠萬萬叵測矣上曰御史之輕加二字之目未知如何而以其爲人論之莫非渠自取至於知世郞之稱甚可駭矣渠若有一分人心得此二字之目生亦何爲上曰左副承旨洪仁浩校理洪大協入侍賤臣承命出與之偕入進伏上敎大協進前上曰其間已經外任昨年又往關東想有履歷故差送按覈御史具純事聞之乎大協曰臣於歸路略聞其槪而知世郞之稱聞年前湖中火賊以此稱號者有之似非今番始創之言矣上曰下去詳査以來命書傳敎曰校理洪大協忠淸道公州按覈御史差下命先退大協退出上曰右副承旨李益運慶尙監司趙鎭宅入侍良倜承命出與之偕入進伏上曰慶尙監司進前鎭宅進伏上曰邊門因卿淸操朝廷亦得尊重豈不可幸嶺藩新除意有在焉嶺民之弊異於灣府必務盡誠意以圖實績大抵此事彼事卿其隨處着念爲之可也上曰卿在灣上時彼人之事亦可想矣彼人能知我國事情乎鎭宅曰我國之人茫未聞知而鳳城將詳知我國事情矣上曰何時下去乎鎭宅曰初一日間當下直矣上曰卿自灣府來民情邑弊之有可達者乎鎭宅曰臣於灣府事猥承詢瘼之敎敢此仰達矣本府田案摠數爲六千餘結一年稅米爲二千四百餘石而在前本府公用專靠於債錢利殖矣乙丑蕩債之後本府一年排朔八千餘兩辦出無路自朝家就稅米中劃給一千六百五十餘石使之添補需用名之以官需補用條而餘米八百三十餘石則付之會錄丁卯故府尹權一衡廣築垌堰伊後亦多繼之者歲收租七八千石以防六千餘結之稅上以備惟正之貢下以補官需之資遂使灣府一境秋熟無稅丁卯後四十七年之間水道橫流土利漸縮雖以近年言之所收租比前半減而除出會錄條一千六百餘石則餘數僅爲二千餘石所謂排朔之資無路充數一千石則例以每石價二兩趁歲前先賣而一千餘石則翌年正月預散民間以四月八月高其直而收之充作八千兩排朔之用而一包之直至過五兩民之受弊罔有紀極前後守土之臣何嘗不念及於此而許多公下捨此不得始也預散而略添終焉仍循而轉加遂致灣民莫大之痼弊臣自待罪本府以後煞費經紀或辦穀付糶或築垌添租歲可得小米四百餘石每石四兩式折價發賣以充排朔之資則其所不足之數爲二千四百餘兩而以米計之則當爲五百餘石若不能及今措置快祛永革所謂預散厚懲之弊終必如前臣意則就本府所在留庫條小米一萬石限八年許貸於本府使之逐年取耗五百石則充補於結稅不足之數五百石則耗上加耗其數至於五千餘石之後原貸下一萬石還付會案而剩條五千石年年取耗以爲永久補結之地在朝家不失元數在灣民實爲大惠下詢廟堂而處之何如上曰依卿所奏爲之可也出擧條命先退鎭宅退出命書傳敎曰嶺伯旣命從近辭朝矣交龜日字當在貶目封啓之際新使之淬勵致察必勝於舊使勿拘過限令新道伯限滿後封啓事新伯知悉仍令廟堂分付舊伯處命書榻敎曰都承旨前望單子入之待下批牌招察任又命書榻敎曰吏曹參判參議前望單子入之與新除授判書待下批牌招開政又命書榻敎曰牙山縣監尹光心令該府拿問處之又命書榻敎曰吏刑換房命退承史以次退出
정조 17년
癸丑五月二十八日辰時上御重熙堂同副承旨入侍時同副承旨南公轍假注書鄭文始記注官金良倜承膺祚以次進伏訖上命書傳敎曰近因閣臣不備時任只有一員御書編校之役一味委置直提學之代今日政差出直閣亦令今日會圈越薦如有前望直爲越送薦狀事令內閣知悉又命書傳敎曰內閣直學差出有命而副學前望只有一人云副提學未差之代今日政除在外衆所共知實病以在京無故人差出待下批牌招察任又命書傳敎曰飭已施前大司憲金尙集敍用趙尙鎭給牒敍用仍命退承史以次退出
정조 17년
行都承旨沈煥之未肅拜行左承旨洪義榮坐右承旨李勉兢坐左副承旨洪仁浩坐直右副承旨南公轍坐同副承旨金翰東坐直注書徐有聞病一員未差假注書鄭文始仕金景煥仕直事變假注書李弘達仕
정조 17년
洪義榮啓曰左承旨李書九今日不爲仕進卽爲牌招何如傳曰允
정조 17년
洪義榮啓曰兵曹郞廳來言今日堂下武臣朔試射當爲設行而判書徐有防未肅拜不得爲之云矣敢啓傳曰知道
정조 17년
洪義榮啓曰兵曹判書徐有防牌不進推考傳旨今方捧入而命召傳授一時爲急如是違牌事甚未安更卽牌招何如傳曰允
정조 17년
傳于金翰東曰都承旨入侍
정조 17년
洪義榮啓曰兵曹判書徐有防再牌不進推考傳旨今方捧入而命召傳授一時爲急連事違召不卽承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 17년
傳于洪義榮曰左承旨聞有實𧏮許遞前望單子入之待下批牌招察任
정조 17년
承旨前望單子入之李勉兢落點
정조 17년
洪義榮啓曰新除授右副承旨李勉兢以前任榮川郡守方在解由未出中何以爲之敢稟傳曰勿拘
정조 17년
傳于李勉兢曰右承旨入侍
정조 17년
以京畿監司朴祐源狀啓左議政金鍾秀待命於楊州獄緣由馳啓事傳于洪仁浩曰更當敦諭勿待命卽爲還第事令偕來史官傳諭還第形止使卽狀聞而以進進之意昨有下敎乃反退尋數十里外州獄不料務勝之至此良覺寒心況此酬應添一苦事去夜之轉輾明發卽承宣之所知觀於朝紙庶或領會則此時豈可更事困惱大抵君臣之義無所逃於天地之間予不更諭須加留之意事同爲傳諭狀啓若不申前入來當該道臣及地方官當嚴勘以此分付
정조 17년
以偕來史官洪樂游狀啓左議政金鍾秀今方前進城外以俟鈇鉞之誅仍爲隨往事傳于洪仁浩曰金吾或闕外則或可也城外云云何其暇豫乎朝者敦諭非恐脅大臣也實狀如此又命知申書報筵敎則何以傳之有此書啓乎當該入侍承旨亟施不敍之典筵敎似未聞之而然此狀啓卽爲還下送侵夜前捧入
정조 17년
洪仁浩啓曰臣與都承旨徐邁修伴直矣纔有不敍之命伴直無人同副承旨金翰東卽爲牌招何如傳曰允
정조 17년
傳于金翰東曰都承旨前望單子入之待下批牌招察任
정조 17년
承旨前望單子入之沈煥之落點
정조 17년
以副提學李義弼牌不進罷職傳旨傳于金翰東曰只推
정조 17년
洪仁浩以義禁府言啓曰海美縣監申啓文拿問處之事傳旨啓下矣申啓文時在任所云依例發遣府書吏差兼官拿來何如傳曰允
정조 17년
刑曹啓目粘連京畿監司朴祐源緘答取招云云已爲遲晩而有發緘取招以聞之命上裁何如判付啓對供極爲駭然翰林洪樂游之水原往還藉或未知樂游昨在楊州修上附奏之狀本則身爲道臣其敢曰不知狀本去來乎然則誤傳自有誤傳之罪有何分疏之可論出自正卿供何若此當該道臣朴祐源施以罷職之典爲良如敎
정조 17년
傳于洪義榮曰政官牌招開政
정조 17년
有政吏批行判書李文源進參判徐鼎修進參議未差同副承旨金翰東進以李冕膺爲吏曹參議趙用鎭爲監察鄭昌順爲京畿監司李益懋爲海美縣監兼京畿監司單鄭昌順
정조 17년
兵批判書徐有防牌不進參判李集斗病參議李身晦病參知林道浩入直進左副承旨洪仁浩進副司直金尙集李冕膺副司果宋持敬知中樞鄭昌順竝單付
정조 17년
以海美縣監李益懋肅拜單子傳于李勉兢曰未及照檢而點下見肅單更思該府旣請兼官差定後拿來則銓曹之徑先出代似是不察其委折令政院問啓捧單承旨推考
정조 17년
洪仁浩啓曰未及照檢而點下見肅單更思該府旣請兼官差定後拿來則銓曹之輕先出代似是不察其委折問啓事命下矣問于行吏曹判書李文源處則以爲兼營將守令若有拿命而禁府草記允下則例當出代故今此海美縣監申啓文拿來草記只知爲交代後拿來而差兼官措語初未照察至有徑先差代之擧莫非臣昏謬不察之罪問啓之下不勝惶懍云矣敢啓傳曰令該曹草記處置
정조 17년
洪義榮以吏批言啓曰正二品以上監司京職兼差事載在法典新除授京畿監司鄭昌順資級乃是從一品依例兼監司下批後送西之意敢啓傳曰知道
정조 17년
洪仁浩以吏批言啓曰海美縣監雖是兼營將守令而該府草記旣請差兼官拿來則矇未照察徑先差代臣不勝惶悚而海美縣監李益懋望筒勿施何如傳曰允
정조 17년
洪仁浩以兵批言啓曰正二品監司京職兼差載在法典矣新除授京畿監司鄭昌順資級係是崇祿知中樞有闕代依例下批之意敢啓傳曰知道
정조 17년
傳于洪仁浩曰左相疏到院於州獄待命時而格例所在聞已還送其封發則似在待命前其上疏取來入之
정조 17년
記事官洪樂游書啓臣路中伏見狀啓批旨以批旨內辭意傳于左議政金鍾秀處則今方直入金吾門外席藁待命云矣臣旣承偕入之命仍爲隨來之意敢啓傳曰知道卿旣進身金吾門有面諭者勿待命待開門造朝事遣承旨傳諭與之偕入爾則先爲入來偕來承旨坐直下位承旨進去夜漏已深卽爲留門出送
정조 17년
洪仁浩啓曰卽者議政府錄事來言左議政金鍾秀以爲伏見今日所下傳敎有非臣子所敢承聞者不勝震懍自楊州獄門外今方入來席藁待命于金吾門外恭俟鈇鉞之誅云矣敢啓傳曰知道史官書啓有下敎矣
정조 17년
金翰東啓曰卽者義禁府都事來言左議政金鍾秀今方待命於金吾門外云係是大臣去就敢啓傳曰知道
정조 17년
洪義榮以備邊司言啓曰因慶尙前監司鄭大容海稅釐正事狀啓傳曰今日酬應甚煩而係是民事如是判下明日諸有司及曾經嶺伯人會于廟堂先爲看詳仍又講確待停當就議大臣粘連草記事命下矣臣等與曾經嶺伯人金華鎭鄭昌順洪檍時嶺伯趙鎭宅齊會廟堂屢次看閱其狀本仍與商確其事情則皆以爲道臣之原啓論列後錄釐弊雖似纖悉終未見其有豁然蘇救使海民淸脫於積痼之弊蓋其源頭不離於仍屬統營依前收稅而許多奸弊徒然設法禁防之致也臣等取見丁酉年右沿漁稅劃付時擧條則其時大臣諸臣以均廳事目之至嚴初則不許末乃以均廳案付外可合新設者民力不及處可惜廢棄者借此名黽勉許之其微意槪可見矣海稅之劃給統營每年爲一萬兩而又爲將士沾漑之資右沿漁稅特爲劃付則朝家之軫恤統閫曲盡無餘而論以均役事目則已不無撓毁之歎矣今者將吏之奸弊滋甚海民之受困至此未有兩便之效久貽朝廷之憂今於矯革之日若不打破其本源只規規於末流之弊則安得不祛弊生弊徒見其傅會穿鑿乎今以道臣及統帥所陳救弊諸條觀之俱是因循姑息無一永久可行小小諸條俱無足加損不必提論若就其稍大者論之地帖之代以掌標雖似救弊量入加請之際安知無將吏欺瞞之患船稅之無得疊徵雖有定式入海收捧之時豈無將吏奸濫之習乎執籌乃是爲弊之最大而革罷無路則許以營裨之眼同者是豈終始無弊條簾之許屬實爲將吏容奸之資而地帖之債未能革罷則還給海民何足爲救弊之道乎至於船隻之借名冒占已難究覈摘發而新條之査實毁撤實是行不得之政均後事目何等詳備定制設法又何等嚴密而畢竟生弊殆至於莫可收拾則今以漁稅專屬於統營京廳不得句管道臣不得操切只使賭利之將吏抵死奔趨而今乃擬之以贓律怵之以刑配以防其奸者適見其有損紀綱無補海弊右沿漁稅仍屬統營則許多海弊終無可救之日還付本邑則諸條痼瘼不期祛而自祛安用道臣帥臣章皇論啓爲哉道啓則雖以營樣之不如古爲却顧之端而當此海民倒懸之日些少窒礙有不足恤臣等之議以爲右沿漁稅一依均廳節目依前還付各邑統營則更不得管涉方可爲十分救革之道至於左右沿邑官用魚物之廉價厚取蔚山府藿稅疊徵等事道臣旣以存減革罷分成節目云此則各別嚴飭使之永久遵行更毋敢以弊端上聞於朝廷進上全卜係是沿邑應貢之物則所産各邑自當措備何嘗使之必貿於濟州所産乎進獻事體至爲尊重而道臣之以此陳聞事極未安合施推考之典矣諸議同然以此停當後就議於大臣則右議政金履素以爲右沿漁稅之劃付統閫專爲該營將士聊賴之資而渠輩多年作奸積成痼瘼以至海民難支之境聖念用是憧憧屢下嚴命使之矯救今者道帥臣所上救弊諸條俱無的確之論皆是牽架之說可知爲弊已痼下乎無路故也今此會議諸臣以拔本之道有還屬之請事面圓正積弊自祛蓋當初劃給非該營經用卽不過取其剩餘沾漑將吏則渠輩些少失利不須較論於通變之日臣亦無異議云以此施行何如傳曰允隨其土産封進而勿拘大小旣有湖南關東釐弊之近例蔚鰒事依狀請施行道臣勿推可也
정조 17년
洪義榮以備邊司言啓曰有司堂上鄭民始減下卽爲差代事命下矣知敦寧金思穆備堂還差使之仍察有司之任何如傳曰允
정조 17년
洪義榮以奉常寺都提調提調意啓曰東籍親耕田所種大麥打作則所出爲十石五斗小麥打作則所出爲一石六斗之意敢啓傳曰知道
정조 17년
洪仁浩以義禁府言啓曰李潤彬杖一百收贖告身盡行追奪流三千里定配照律公事判付內功減一等事命下矣李潤彬功減一等告身盡行追奪杖一百徒三年定配以喪前所犯當爲收贖而前因他罪定配於平安道宣川府以今番罪目添書於前罪目依例發遣府書吏還發配所何如傳曰更定配所發配可也
정조 17년
行大司諫沈晉賢持平崔鎭夏副校理魚用謙修撰高宅謙副校理鄭尙愚啓曰請黜置罪人鄭致達妻亟令王府夬正典刑請物故罪人德相亟施孥籍之典請逆賊尙喆追施孥戮之典以下一行刀割措辭見上答三司曰不允五字刀割
정조 17년
行大司諫沈晉賢持平崔鎭夏啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法請遲晩罪人宇鎭捧根脚夬正王法請柳星漢亟令王府設鞫嚴問期於得情夬正邦刑請承款後物故罪人九宗亟施孥籍之典措辭見上答兩司曰不允
정조 17년
持平崔鎭夏啓曰請還寢秋曹罪人柳師文放釋之命仍令王府設鞫嚴問夬正典刑措辭見上答府曰不允
정조 17년
弘文館副提學李義弼疏曰伏以臣前後辜負之罪實合萬戮而嚴誅不加薄勘施敍無狀賤臣何以得此臣含恩訟愆不知死所杜門江干自分永廢向者三銓除命忽下於千萬夢想之外臣驚惶感涕莫省攸措天官佐貳何等極選則如臣陋劣固不足擬議而且臣於其時適有公格所拘則去就一節尤無可論而喉院不稟召牌連降門鑰已下陳章路阻臣進退迫阨不知所爲萬不獲已屢犯違傲致煩乙夜之酬應荐承未安之嚴敎臣罪至此死且難贖而聖度包容只賜反汗臣旣感曲諒之恩且訟轉添之罪縮伏俟勘鑽地不得月前春曹除旨適下此際感切收錄義急叩謝不暇他顧章皇出肅而尙今蹲冒有靦面目今此副學恩命又何爲而及於臣也臣誠惝怳震懍罔知攸措噫臣姿本鈍劣性又疎迂年踰知非而事務全昧跡廁朝班而墻壁無依始若虛舟不知所屆終如瞎馬自墜深池默數愆殃罔非自召而惟我殿下悶之憐之不忍終棄積費造化必欲生成偏降有隕之渥屢霑無似之身拔之坎窞置之袵席恩誥聯翩揚歷淸華燃於死灰肉於朽骨此恩此德天地莫量臣雖至愚猶具秉彝固宜淬礪精神殫竭心誠少答罔極之殊私而館錄大政也聞見未周取捨乖當厚招物議至妨賢路臣之罪一也禦牧重寄也事多昏聵政欠察飭邊情有急民生受困臣之罪二也至若向來之違逋不覺自底於慢蹇於是乎臣之罪難數矣嗚呼人臣圖報之路內而贊一代平明之化外而分百里懷保之憂而已而臣則不然於內於外無一報效動輒僨敗仰累聖簡受恩愈大負罪愈重噫臣是何人殿下矜欲拯之則臣自溺焉殿下愛欲榮之則臣自悴焉徒誤恩私屢積罪戾一至於此哉是臣材本樗散命亦畸窮譬若枯卉朽木生意已斷雖被陽和之呴噓理難復華也臣情到此亦云戚矣今臣自靖之道惟在於逡巡榮塗粗守息補之義奔走往役略效涓埃之報而止耳倘若憑藉寵靈一味進取則壞損廉防猶屬餘事小大狼狽灼然無疑他職猶然況僨誤之地乎臣之一身固不足恤而若其有違於我殿下終始曲保之澤則夫豈細故也哉玆將危苦之懇仰瀆崇嚴之聽伏乞天地父母俯垂矜諒亟遞臣職以安私分仍治臣罪以肅朝綱千萬幸甚臣無任云云省疏具悉爾其勿辭察職
정조 17년
左議政金鍾秀疏曰伏以臣誠意無素言行不孚未格聽卑之天獨阻體下之恩斷斷腔血苦懇都歸一番文具臣於仰慙于天俯愧于人置身無地直欲溘然而不可得也噫臣疏以天下之大防爲言聖批亦以天下之大防爲敎而賤臣以其事之變者而言聖敎以其理之常者而言噫臣之所遭罹是變之大者也尙何敢妄援人臣事君之常道以自解乎以臣之冥頑懦弱尙未辦剖心自明僅以一退字爲究竟法者已落第二層義理到今內萌饕榮之念外托盡忠之義敢生承命進身之計則是其處乎變而泥乎常無異行舟於大江成陸之時運車於平陸成江之日其可得乎似此事理合蒙聖鑑之洞照而乃有此敎臣不勝悶阨之至嚮臣所謂存天下之大防者非係臣一身之私也實出於爲國家萬世慮則以殿下之明燭萬理必思所以扶植而開導之尙何忍驅勒束縛必令毁壞無餘而後已乎區區迷執誓在方寸有死而已變動無路嶺海鈇鉞惟是甘心而已嗚呼臣本至愚極陋百無一能而只有一心向上之死靡他竊自附於齊人莫如我敬王之義而異己者之欲殺臣輒以惡逆驅之臣之日夜叩心飮泣惟願速死只在於此雖幸本事顚末言者情形卽地莫逃於日月之燭破而臣則身名已衊矣大質已虧矣今雖百回洗濯萬般陶鑄終無以滌其汚而補其缺矣嗚呼生逢堯舜永斷平生是豈臣本心之所欲爲而只緣臣命途奇險橫被惡名天之所廢尙誰尤哉臣今不幸垂死之年又作方命忘恩之人撫躬流涕無所逃罪雖然倘因賤臣一身之出處而毫髮有裨於存天下之大防則是尙可爲報佛恩之一端耶言之及此情亦慽矣臣誠惶恐而竊意聖上憐臣之以大臣而陷大僇不忍終棄留神於薰沐拂拭之政遂有此誤恩而若臣矢心自廢之義實關大防嗚呼不忍終棄上之仁也矢心自廢臣之分也始以不忍棄而收之終以矢自廢而許之則玆豈非臣主俱得上下各遂者乎抑臣往歲乞骸之章雖間因嚴敎中輟而至於終必許還故山不令失却本色臣之親承聖敎屢矣臣奉持恩言銘在心肺亦已積有年所則況今僇辱之餘癃廢之久而尙可以官職去就論乎王人之亟命收回尤係時日爲急玆不得不申暴血懇疾聲號呼伏乞天地父母哀之憐之夬許解免臣職名仍命有司重勘臣逋慢之罪使朝綱肅賤分安公私不勝大幸臣無任云云答曰省疏具悉卿懇傳諭旣言之豈可更煩去就在於卿量處不在於循例敦迫卿須諒之無壞大防仍傳曰此批答偕來史官傳諭於大臣處
정조 17년
敎京畿監司鄭昌順書王若曰商家千里之畿寔維邦本漢代三輔之職最難其人疆域則三十州布碁民物則五百里納秸奉灑掃於仙寢地望體勢之尤尊壯關防於京都舟車梯航之斯湊迨玆華城之新置重鎭矧爾巡伯之兼管居留士庶軍吏之用遷尤急奠安之策城池廬舍之肇創正須經理之方舊令尹之四載久任非無已就之緖新按使之數朔徑罷想有未遑之功顧其職孰非劇要當是時尤重掄簡勤虞朝之咨岳疇膺僉諧眷周士之盈庭思得共理惟卿文雅整飭才識周詳內外之華顯歷揚位躋崇秩南北之治績夙著人稱通材資望旣優迭授冢宰司馬謨猷益練遍試藝苑廟籌玆授卿以兼京畿觀察使兵馬水軍節度使水原府留守開城府留守江華府留守都巡察使卿其克殫乃誠祗服予命黜陟則惟以毋憚大吏爲務繕修則惟以不勞小民爲心耕耨方殷或無未闢之野賑貸甫訖益察不給之民自餘稟裁厥有彝典於戲按施銊而承風動之化九重紓憂出卿班而敷旬宣之治一路得重故玆敎示想宜知悉知製敎臣魚用謙製進
정조 17년
癸丑五月二十九日卯時上御誠正閣都承旨左副承旨同副承旨入侍時行都承旨徐邁修左副承旨洪仁浩同副承旨金翰東假注書金景煥記注官安經心承膺祚以次進伏訖上敎翰東曰同副嶺人也嶺南自是禮義之鄕其見識秉守必有異於流俗貿貿之人似能知予苦心矣昨年嶺儒之疏特以世多詿誤之類故爲世道慮批旨之間不得已忍爲提說而到今復提是豈臣分之所敢出乎昨日領相以有素所秉執敢爲尋常說到況字以下一句語尤豈成說乎昨夜下批時臆塞不成辭說久矣大抵義理本自如此不特仰遵先大王遺意予於此亦有所執守領相非不知予之苦心而乃敢形諸文字極爲慨然以待大臣之故只曰慨然而已下段云云亦謂有秉執而此不過出於鉗制之意也夫於敵以下苟有受知之深豈不有酬報之道乎嶺南則專委於同副須以此意相與曉諭俾知予之本意可也苟或於今日義理有所未盡闡明則末流之弊將不免爲無父無君之朝廷雖同副立朝何爲也仁浩曰緘辭粘啓自有格例而京畿監司朴祐源緘辭啓目粘付於原供之上有違格例殊甚未安當該刑曹堂上推考何如上曰依爲之出擧條仍命退承史以次退出
정조 17년
癸丑五月二十九日未時上御重熙堂右承旨入侍時右承旨李勉兢假注書鄭文始記注官安經心承膺祚以次進伏訖上命書榻敎曰京畿監司明日辭朝仍命退承史以次退出
정조 17년
行都承旨沈煥之坐行左承旨洪義榮坐右承旨李勉兢坐直左副承旨洪仁浩坐直右副承旨南公轍坐同副承旨金翰東坐注書徐有聞病一員未差假注書鄭文始仕金景煥仕直事變假注書李弘達仕
정조 17년
洪義榮啓曰備邊司郞廳來言今日賓廳日次而領議政在外未肅拜左議政右議政身病不得來會云矣敢啓傳曰依例來會
정조 17년
沈煥之啓曰禮曹參議尹行元除拜後過三日不爲出肅依定式推考警責仍卽牌招察任何如傳曰允
정조 17년
傳于洪義榮曰左承旨馳詣宗廟景慕宮奉審摘奸以來
정조 17년
備忘記京畿監司鄭昌順下直長弓一張長箭一部賜給
정조 17년
記事官洪樂游書啓節祗受有旨內爾以左議政金鍾秀傳諭批旨姑爲仍留事馳啓矣昨諭非急於孰迫勒之以臣分也卿亦思之昨諭近於勒乎否乎大抵義之所在卽理之所寓予所提及者爲卿參前倚衡之當理合義底說話卿乃聞此而猶浼浼不改堅執者是果於義當而於理合乎當之對爲悖合之耦爲反大臣之事君異於小官之微諒則牽滯一隅殆若悻悻然爾征我邁者反恐有妨於卿所謂天下之大防矣且況近日日熱頗劇膈煩轉甚此時酬應一倍艱辛觀於朝紙亦必聞知今也爲卿所困將攝不以時日以勉出一事爲勞惱之端卿可謂負予之人也慨咄慨咄玆因附奏之啓申敍輪囷之萬一卿須熟究於出處之可否無至曠日事爾其更爲傳諭事回諭爾之奉命在昨午則此狀本今日始修啓稽滯甚矣爾則推考事有旨敎是乎等以卽爲傳諭于議政府左議政金鍾秀所住處則以爲纔又冒死封章未及上徹而卽伏見書啓批旨辭敎至嚴有非臣子所敢承聞者不勝萬萬震慄今方走伏州獄門外以待處付云矣臣旣承偕入之命仍爲隨往緣由馳啓爲白臥乎事是良爾詮次善啓云云踏啓字
정조 17년
同副承旨金翰東書啓臣敬奉聖諭傳諭于中部堅坪坊典醫監契左議政金鍾秀所住處則以爲臣席藁金吾惟俟嚴誅之遄降乃蒙特遣承宣至命勿待命造朝又命與之偕入臣惶恐感泣罔知所措以臣僇辱釁穢之蹤官職去就雖非可以擬議者旣伏承有面諭者之敎臣安敢不一登文陛躬奉恩言申暴肝血乎第臣狗馬賤疾昨今越添目下精力實無强策之望謹當馱還旅邸經夜調治如獲少間卽時承命乞卽召還近臣以安賤心大臣旣欲經夜調治卽時承命今方還歸私次臣則先爲入來之意敢啓傳曰知道
정조 17년
傳于沈煥之曰都承旨入侍
정조 17년
傳于李勉兢曰左議政入侍
정조 17년
傳于李勉兢曰大臣備局堂上引見
정조 17년
傳于洪仁浩曰京畿監司入侍
정조 17년
以入直守門將望單子傳于洪義榮曰朴英秀之代前守門將金世禎加出使之弘化門入番待闕陞實
정조 17년
記注官金良倜狀啓臣於二十九日午時復路纔到果川邑站自院中書報筵敎使之更往傳諭故旋馬卽馳還到水原府內戌時量傳諭于議政府領議政蔡濟恭所住處則以爲朝承恩批略有附奏而惶慓悸恐之中語不盡意卽者史官中路回轡更以院中所報筵敎丁寧傳宣臣於是乃有怳然覺悟者矣聖度雖賜寬容臣罪終難自恕謹當泥首都門之外敢請金木之誅云故先爲修啓臣則今方更爲復路緣由馳啓爲白臥乎事云云踏啓字
정조 17년
沈煥之啓曰卽者議政府祿事來言領議政蔡濟恭以爲臣於昨夜伏承還來史官曰傳筵敎怳然覺悟震慓罔措求死不得不敢息偃處外冒曉離發來伏金吾門外席藁泥首只願遄被金木之誅云係是大臣去就敢啓傳曰知道勿待命事遣史官傳諭與之偕入
정조 17년
洪仁浩啓曰卽者義禁府都事來言領議政蔡濟恭今方待命於金吾門外云係是大臣去就敢啓傳知道
정조 17년
記注官金良倜書啓臣敬奉聖敎馳往傳諭于中部堅平坊禁府內契領議政蔡濟恭所住處則大臣今方造朝云矣敢啓傳曰知道
정조 17년
傳于洪仁浩曰坐直承旨入侍
정조 17년
洪義榮以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 17년
洪仁浩以吏曹言啓曰以全羅監司權畢賑狀啓草記回啓事命下矣日前以繡啓中守令勤慢不爲擧論自臣曹稟請還下送使之改修正上來後覆奏矣觀此道啓則只謄前啓與回啓關辭而守令勤慢又不論列無以區別論奏道臣擧行極爲駭爲先從重推考使之卽速改修登聞以爲稟處之地何如傳曰允
정조 17년
洪義榮以司僕寺一提調意啓曰因備局有司堂上鄭民始所啓平薪牧馬虛錄至於四百餘匹之多上司則按例責殖牧場民人斂錢充錄擧懷離避之心繡啓旣已登聞民弊亦不可不念令該寺從長變通事批旨內依爲之劃卽決給後使之草記事分付該寺可也事命下矣設牧放馬國之重務而今此平薪牧馬四百餘匹見縮揆以法意萬萬驚駭設官任事之意果安在哉排置牧子劃給位土蠲免身役專責牧養則着意看護隨闕充立固是渠輩當然之事而稱以年年欠縮有此闕額之夥然究厥罪狀誠極痛惋其在嚴法懲後之道如數徵立斷不可已而況遺失馬準數追徵之法載在大典通編則設法之嚴亦可以知繡啓之只憑過去之聽聞未諳裏面之事實則至稱民怨條列登聞不是異事今以多數馬匹一時責徵其爲呼冤誠如繡啓亦當限年分數參量事勢每年以百匹擔當責立則今此闕額之馬匹當於數三年內可以準數而若或因此而牧官急於徵償一有侵徵隣族之弊則當該牧官草記重勘之意今方別關嚴飭限年分數之後雖彼牧吏牧子亦可無呼冤之端朝家恤隱之政牧民紓力之方似爲得宜而馬政闕額終必有準償之日以此意發關分付何如傳曰允
정조 17년
癸丑五月三十日卯時上御熙政堂大臣備局堂上引見入侍時行都承旨沈煥之行左承旨洪義榮右承旨李勉兢左副承旨洪仁浩假注書鄭文始金景煥事變假注書李弘達記注官安經心承膺祚左議政金鍾秀右參贊鄭民始行兵曹判書金文淳工曹判書李𡊠行副司直趙心泰京畿監司鄭昌順以次進伏訖上命左相進前鍾秀進伏曰久未承候聖體若何上曰一樣矣鍾秀曰王大妃殿氣候何如上曰一樣矣鍾秀曰惠慶宮氣候何如上曰一樣矣上曰臺諫何不入來乎仁浩曰以停朝市故未及入來云矣上曰備堂之追來人使之入來臺諫亦令入侍弘達承命出傳行司直李文源行副司直金持默禮曹判書閔鍾顯刑曹判書李得臣行大司諫沈晉賢持平趙恒鎭副校理魚用謙修撰高宅謙與之偕入鍾秀曰臣之情勢昨日待命啓辭只達其槪而今日登筵只爲畢露衷懇矣上曰何待卿言予當先諭矣昨年卿之所遭可謂前古罕有者矣以予敬大臣之心豈欲少忽於辭令之間而今番屢敎外面則雖似不甚敦迫而其實則必欲致之也故不得不爲此敦迫之擧矣大抵大臣去就異於庶僚卿之所遭又非如臺評人言之比則豈忍使終冒一字之帽而不爲之昭晣乎今則旣佩命召旣登前席除非因事待命外念予勤意更勿辭巽可也鍾秀曰臣之情勢聖明洞燭無餘不敢更事煩聒而此外悲苦之情亦不能詳陳於日前辭疏矣旣失陟屺之後可謂天地間無依之人惟我聖明拯之活之臣何敢爲此任便之計乎病勢難强之狀昨日書啓略有仰達而旣已肅謝又行次對一出卽免古亦有例得蒙體諒是臣區區之望也上曰卿等之故畿邑奔走畿伯亦被罪矣今則可謂無事矣鍾秀曰昨日都承旨不敍之典寔爲臣難安之端矣承旨所報非不詳悉而緣臣愚迷至有進詣城外之奏致令承宣被罪臣心愧悚無以盡達矣上曰予亦豈不知乎卿言如此何難從施乎上曰前承旨徐邁修敍用出榻敎上曰昨使知申錄報筵敎固其大略而予於近日屢以酬應煩則膈氣升之意形於絲綸之間此豈予之所得已者哉實狀則然故也至於恢蕩之政予意亦有所存無分物我不爲區別雖若太過分數而予則以爲除却應坐者外固無輕重淺深之可言且況卿是義理主人此時相職非卿莫可卿豈不諒予心乎此非獨爲卿拯濟之意而已也數日以來連夜酬應專爲卿等之事觀於朝紙亦可領會卿何可復以辭免之說縷縷於前席乎鍾秀曰臣雖愚迷亦非木石豈不仰感曲庇之恩敢萌飾讓之計而以臣情踪依例叩謝依例登筵至於依例次對之境聖意蓋出於欲其復爲遭羅前所爲之事得廁生人之列也臣若有一分可强之勢而猶且祈免則實非臣分之所敢出也一番出脚臣分粗伸卽地許免俾安賤分是臣血稅也上曰重卜於卿敦諭於卿者豈欲只行一番肅謝一番次對而已乎予言不再卿勿更辭鍾秀曰臣之狗馬之疾未敢仰煩而日來添劇僅僅登筵不能罄達下懷而且伏念日前聖候欠安幸卽平復而酬應過時實切悶迫雖不敢長語更瀆而天日之明豈不俯燭於微諒乎上曰予之酬應之勞卿旣言之似指日昨領相處批旨而然也其疏旣已封還予雖不言而一提學略聞之出而問之可也鍾秀曰昨年五月二十二日口傳下敎時至以師翰二字凶言爲敎伊時備堂之親承者今亦有登筵者而大臣聯箚搢紳聯疏尙今記得矣爲人臣子豈敢更發此言乎上曰近來朝廷事皆如此矣名以禁令則雖曰大臣之疏承旨無一辭捧入此豈成說乎鍾秀曰雖小官不敢更事提起況大官乎聖人人倫之至故至重至大之義理旣已明示聖意爲人臣子戴天履地者焉敢更發此言於殿下之前乎嶺儒入侍筵說及口傳下敎皆出於萬不獲已殿下不忍聞臣等不忍言在外諸臣之聞此敎者猶然況其時時任之相乎以僚相攻僚相殆若諺所謂互相呑噬者臣亦當此境界而今番事以下僚攻首僚雖似如何大關義理忠逆之分何爲顧此細瑣之嫌耶上曰近來覬覦成習故日前領相之疏入卽賜批旨似出於老昏之致何必如是爲言也鍾秀曰二月臣與之相逢於得中亭也臣問曰數年獨相何無一言昨冬神箚抑何故也彼之所答昨冬三司合啓中抺下一句實爲冤痛故不得不爲拔足之計云豈不萬萬寒心乎大抵師翰之爲逆卽是二字凶言而其所藉重之說尤極兇悖今日北面於朝廷者復踵兇逆之跡者不可但以護逆亦逆論也其時聖敎孰不感泣而到今世變若是層生矣至於逆宗事嶺南之萬有餘人皆曰吾輩於宗室事初無參涉云云究厥心腸直與師翰逆節脈絡相串矣嶺人此言聞之者傳之者蓋有其人大抵壽賢興祿輩締結者皆此類也以其萬餘人當刻內嘯聚之權又有此變怪此豈不萬萬驚懍處乎上曰疏中句語予雖不能一一詳記而批答中略有示意者似或可以領會矣酬應之難俄已言之卿何爲如此之言使予添一酬應乎姑待同登筵席而說去未晩也鍾秀曰臣之冒沒登筵豈獨爲私懇乞解之計而聖敎先及於微臣去就故雖不敢不對然一自伏見昨日批敎於朝紙之後驚憤痛惋今日一出專爲嚴忠逆明義理之地而聖敎不賜肯可至使臣不復言今則惟有奉身而避一節而已堂堂相職何許地位旣與彼義不忍共戴寧有比肩作僚之理乎上曰下殿不失和氣此是美事卿言何如是乎鍾秀曰此等處若不嚴明處分人心世道將何以底定乎原疏雖不頒布若以批答之出於朝紙者言之則疏中句語不聞可知臣於縣獄待命之中得見朝紙不覺心寒骨驚而今過數日朝廷之上寥寥無一言世道如此變怪安得不層生乎無難捧入之在院承旨固無可言而今日臣分誠可謂無如之何矣上曰伊日在院承旨誰也仁浩曰臣及同副承旨金翰東矣上曰南公轍亦在閣直矣仁浩曰然矣上曰洪仁浩則似不無形跡之嫌而旣曰邦禁無一辭捧入豈成說乎承宣之姑不處分爲慮欲其入閉其門之嫌也鍾秀曰臣與彼之間不特形跡之嫌而猶不暇顧則設有些少嫌端豈可因此而無一言捧納乎區區所懷懲討是急故承宣論罪姑屬餘事而無難捧疏誠爲駭然矣仁浩曰大臣奏事之際臣雖不敢勦說而初見到院之疏與伴直承旨相顧駭惋未忍畢覽臣顧語金翰東曰古人云讀陳情表而不下淚者無人心者也昨年口傳下敎義理明正辭敎懇惻爲今日臣子者苟有一分人心豈敢容喙萌心於復提乎云爾則翰東亦云渠於昨年屢承筵敎自是之後認以不敢復提爲臣分之當然云云至於捧入之時則只緣臣之迷昧昏錯不能措辭入啓此固臣之罪豈可以區區私懷有所計較而然乎今於大僚之奏惶恧無措臣何敢自明乎上曰畿伯進前昌順進伏上曰日勢已晩卿則先退卿固老鍊必善爲之矣上曰宣諭除之敎諭書卽爲安寶出給可也上曰次對爲之鍾秀曰臣自鄕上來未詳廟謨不敢仰達而旣登筵席只令諸宰稟事似好矣上曰然矣文淳曰新除授旌義縣監高漢祿以本島明月萬戶移拜見職方在本鎭本曹當請除朝辭赴任而此是未署經之人不得擧行故敢此仰達矣上曰除朝辭至於除署經則未嘗無端開路而此則海外之人拔例何妨特爲除署經可也出擧條文淳曰章陵令宋繼相以未經五品人陞品復職有違格例改差何如上曰特爲勿論可也出擧條鍾秀曰臣情病俱難行公謹當更入文字矣上曰一番文字之入徹任卿之意豈可竝此而靳許乎仁浩曰昨夜兼史附奏之啓踏啓封還聖意所在有以仰認其中字句雖不拈出而驚憤駭惋之忱有不容泯默而已矣上曰史官狀啓承旨則見之乎仁浩曰然矣上曰臺諫進前晉賢等進前奏曰鄭致達妻事上曰不允德相事上曰不允尙喆事上曰不允䄄事無批答啓能等事上曰不允夏賊等事上曰不允國榮事上曰不允明謙等事上曰不允宇鎭事上曰不允柳星漢事上曰不允九宗事上曰不允上曰玉堂亦陳所懷可也用謙曰臣極知惶恐而職忝論思忠憤倍激敢此仰達矣殿下於莫重大義理之至難言至難處之事處之得中至精至切永有辭於天下後世者雖使堯舜禹湯孔孟程朱竝生一世合席講確豈復毫髮差爽於其間乎然而世道不幸變怪層生方有生心爲撓奪此義理之計者其漸已見將使天經地維墜壞而後已此不可但以背義理悖聖人而言爲今日臣子敢萌此心者直是悖君父也其跡不啻至於履霜堅氷而已可不懼乎可不懼乎伏願聖上堅定聖志廓揮乾斷使亂言異論者知懼是臣區區之望也上曰毋論如此如彼非提起之言也鍾秀曰臣固耳聾不得詳聞想其大體則玉堂所奏果出忠憤而臣言之合於共公亦可驗矣仁浩曰事變假注書李弘達傳命旣多做錯行步又極稽緩事甚未安推考何如上曰依爲之出擧條仍命退諸臣退出承史以次退出
정조 17년
癸丑五月三十日辰時上御重熙堂右副承旨入侍時右副承旨南公轍假注書鄭文始記注官承膺祚記事官洪樂游以次進伏訖上命書榻敎曰備局堂上鄭民始有司之任減下仍命退承史以次退出